
„Ha kíváncsi vagy, hogyan szövődik egy pilótanő élete, repülése a kis hétköznapok nagy kalandjaiban, már ki is nyithatod ezt a könyvet! Kiss László kapitány újabb regénye nem csak pilótáknak, mindenkinek szól. Olyan, mint egy repülés: nem tudod letenni, csak ha a végére értél.”

Czigány Ildikó

A Malév első pilótanője, író

 

A pilóta című, nagy sikerű könyv folytatódik. Toulouse-tól Kolozsváron át Katarig, majd Los Angelesen keresztül egészen Hawaii-ig.

A másodpilóta romantikus, kalandos repülős regény egy fiatal nő útjáról, aki miközben bejárja a világot, rájön: néha a legnagyobb kérdés nem az, hogy meddig tudunk elrepülni, hanem hogy hová tartozunk.

[image: ] A könyv megjelenését támogatta az Aeropark.

 

 

 

 


TARTALOMJEGYZÉK

1. Hosszú szárnyakon

2. Bonjour

3. Pilótagyár

4. Egyetlen másodperc

5. Ajándék repülés

6. Útravaló

7. A századik utas

8. Felszállás

9. Sétatér

10. Megmenteni a napot

11. Két fok – két év

12. A katlan

13. Viva Bahriya

14. Mindenki valakié

15. Kaliforniai álom

16. Kávé a City Centerben

17. Harmadik feleség

18. Rózsaszirmok kicsit másképp

19. Semmi kétség

20. Potyautas a fedélzeten

21. A bajnoknő

22. Sárkány trónus

23. Concerto

24. Turbulencia

25. Időutazók

26. Aloha

27. Amikor elfogy a levegő

28. Az üzenet

Utószó


A könyvet családomnak, barátaimnak 
és minden magasan szárnyaló sasnak ajánlom.


„Időről időre megéri behunyni a szemedet, és azt mondani magadnak a sötétben:

Én vagyok a varázsló, és amikor kinyitom a szememet, látni fogom a világot, amelyet én teremtettem, és amelyért csak én vagyok felelős.”

Richard Bach


1. HOSSZÚ SZÁRNYAKON

Nyolcszáz méteres magasságból a Mátrai Erőmű kéményei pálcikáknak tűntek. Vivien csak néhány órája indult el a gyakorló útvonalrepülésre három pilótatársával, és végre egész testében érezhette, hogy megfogta a termiket. A variométer kis késéssel, de annál hangosabb sípszóval jelezte számára, hogy erőteljes emelésbe került a hosszúszárnyú vitorlázógép. Ahogy rutinos mozdulattal szűken bedöntötte gépét, fehér baseballsapkája alatt szőke tincsei engedelmeskedtek a légerőknek.

– Srácok, öt méteres emelésem van a Markazi-tó nyugati felén, gyertek ide! – újságolta büszkén a rádión keresztül, és a horizontot pásztázva kereste a többieket. – Merre vagytok?

Géza válaszolt először, aki a harmincnyolc évével rangidősnek számított közöttük.

– Eger keleten próbálkozom, de itt csak alig egy méteres emelőáramlatok vannak, azok is elszórva, buborékokban, úgyhogy minden tudásomat össze kell szednem, hogy feljebb kerüljek.

– Francba ezzel a száraz termikes idővel! Tarnaméra fölött nullázok ötszáz méteren – csatlakozott be Árpi bosszankodva. – Mondtam nektek, hogy a mai időjárásból semmi nem alakulhat ki. Már a vitorlázótankönyv tizedik oldalán is az szerepel, hogy gomolyfelhők nélkül nem látjuk, hol az emelés.

– Ettől szép ez, Árpikám! Jó időben, jó géppel mindenki tud repülni – cukkolta Géza. – Ha javasolhatom, kérdezz meg egy arra járó gólyát, merre van a termik. Mondd neki, hogy haza kellene jutnod Dunakeszire.

– Kösz a tippet, azt sem bánnám, ha a darvak hazahúznának egy vontatókötéllel.

Vivien mosolygott, és gondosan ügyelt arra, hogy az emelés magjában maradjon. Habár jól emelkedett, és ezerötszáz méteren járt, belül aggódott, de egyáltalán nem a saját repülése nyugtalanította.

– Félix, és te merre vagy? – szólította meg pilótatársukat Vivien a rádión keresztül.

Nem érkezett válasz, végül Géza szólalt meg:

– Fél órája láttam Detk felett, elég alacsonyan repült.

– Akkor hívom én is, és ha még mindig ott van, odafordulok, közel vagyok hozzá – javasolta Árpi. – Félix, jelentsd a helyzeted!

Viviennek rossz előérzete támadt. Már bánta, hogy meggyőzte a jóval tapasztaltabb Gézát és Árpit, hogy Félix is eljöhessen velük. Ő ugyanis kezdő volt, nemrég kapta meg a típusengedélyét az édesapjától kapott új, Discus típusú vitorlázó-repülőgépre, és távrepülésben most próbálta ki először.

– Félix, hogy hallasz? – hívta ismét Vivien, de a férfi nem felelt. – Drágám, jelentkezz már!

Távoli sistergés és recsegés keveréke érkezett a rádióból. Vivien szíve kihagyott egy ütemet.

– Értettetek ebből valamit? – kérdezte izgatottan.

– Mintha azt mondta volna, hogy Detk felett van – szólt Géza.

– Hallotok? Végre elkaptam egy kétméteres emelést – jelentkezett be Félix.

A háttérben a variométer sípolt, jelezve, hogy emelkedik a gépe.

– Már jól hallunk. De figyelj, szívem, a frászt hoztad ránk! – mondta megkönnyebbülve Vivien. – Mi a magasságod?

– Az ötszáz métert most érem el. Mit javasolsz, drágám, hogyan érjelek el titeket?

– Tetszik ez a csöpögős love story az éterben – szúrta közbe Árpi.

Vivien nem foglalkozott a megjegyzéssel, inkább a terven gondolkodott.

– Ha Detk felett vagy, emelkedj meg legalább nyolcszázra, és gyere ide, Markaz fölé! Géza, te már itt vagy valahol alattam, megvan a stabil emelésed?

– Persze, tök jó minden, megyek felfelé, mint egy liftben – vágta rá a férfi.

– Na, akkor ez kiváló tervnek tűnik. Félix, gyere ide, és szólj, amikor látsz bennünket!

A válasz hamar megérkezett.

– Megvagytok!

– Szuper, bevárok mindenkit.

– Remélem, kitart odáig ez az emelés.

– Várjunk, Vivi, te tényleg nem indulsz el? Így leromlik az átlagsebességed – jegyezte meg Géza.

– Viccelsz? Ez nem verseny – mondta habozás nélkül Vivien. – Addig nézelődöm itt, kétezer-háromszáz méteren.

Már nem kellett köröznie a kristálytiszta égen, nyugodtan gyönyörködhetett a tájban. Magába szívta a közeli Mátra látványát, a távolban az Északi-középhegység tárult elé. Északon felsejlettek a Tátra havas hegycsúcsai. Ivott néhány kortyot. Érezte, hogy megizzadt az elmúlt percek feszültségétől, pedig kellemesen hűvös volt a szűk gépkabinban.

Félixre gondolt. Biztos volt benne, hogy eléri a termiket, hisz a fiatal férfit mindenben tehetségesnek látta. Ugyanolyan vasakarattal tanult meg vitorlázórepülni, mint ahogy neki udvarolt két évvel ezelőtt. Félix rajongásig szerette, ő pedig biztonságban érezte magát mellette. Ezért döntött úgy, hogy enged a kérésének: a Nyíregyházi Egyetem pilótaképzése után félig-meddig odaköltözött hozzá Budára. Kis távolság a szülei régi csepeli házától, mégis merőben más világ.

– Elértem a termikedet, Vivi. Ez tényleg olyan, mint egy lift! – lelkendezett Félix, és lekövette a felette köröző gépek mozgását.

– Üdv a fedélzeten! – szólt Árpi, amikor már mind a négyen egy magasságban voltak. – Na, szerintetek beérünk innen egyenes siklással Dunakeszire?

– Mi az, hogy! Ne is vacakoljunk, hanem hasaljunk rá a botra! – adta ki a vezényszót Vivien.

– Jó, majd Gézával figyelünk benneteket, nehogy valami illetlen dolgot tegyetek.

– Nem tudom, milyen illetlen dolog történhet két egymás mellett repülő kisgép között, de majd a földön meséljetek!

Ezzel Vivien lezártnak tekintette a témát, és elindult. Kétezer méter felett jártak, felgyorsítottak kétszáz kilométer per óra fölé.

Félix óvatosan mellé repült. Fehér ingén felhajtotta a gallért, mint a profi pilóták szokták; pontosan tudta, hogy Vivien gyengéje a fehér ing. Meg a kockás has, amivel nem rendelkezett, kis pocakkal viszont igen, de ez az összképen nem rontott, megnyerő pasinak számított így is.

– Hé, ennél közelebb ne menj, majdnem összeér a szárnyatok! – figyelmeztette Árpi a rádión keresztül úgy, hogy Vivien is hallja. Géza ezután felnevetett.

– Mi van veletek, srácok? – kérdezte Vivien.

– Nézd, mit találtam! – Félix válasz helyett a magasba emelt egy aranyszínű dobozkát.

Vivien odalesett, és nem igazán értette a helyzetet.

– Mi az, drágám?

– Lehet, hogy nem látod élesen, de egy gyűrűt vettem elő. Hozzám jössz feleségül?

Vivien szeme megtelt könnyel.

– Te jó ég!

– Ez nem válasz a kérdésre – nevetett Félix.

– Hát, nem is tudom… Biztosan, de előbb szálljunk le, és ereszkedj fél térdre, különben semmit nem ér az egész.

Árpi erre bejátszotta a nászindulót, aztán Géza dúdolva kísérte a dallamot.

– Ezt jól kitaláltátok, összeesküvők! – Vivien szeretetteljesen nézett át Félix kabinjába. – Akkor siessünk!

Jókora lendülettel előre nyomta a botkormányt, és még inkább begyorsított; a sebességmérő egyre közelített a maximális sebességet jelző piros vonalhoz. Rendkívül furcsának, de egyben ünnepélyesnek is érezte a pillanatot.

– Vivi! Csak szólok, hogy ez nem triatlonverseny – szólt bele Árpi a rádióba.

– Rendben, de nem is lassúsági futam – válaszolta a lány nevetve.

Dunakeszi légtere előtt Vivien meghívta a tornyot.

– Dunakeszi Info, a 9W négygépes kötelék, kérünk leszállást.

– Gyertek csak, szélcsend van, más ismert forgalom nincs a reptér környékén. Gratulálhatunk? – kérdezte kézi rádiójával Szabolcs, a klub egyik oktatója, mire a lány felkacagott.

– Elképesztő, hogy mindenki be volt avatva, csak engem nem kérdezett meg senki, akarom-e így lezárni a mai repülést!

– Mert téged másról kérdeztek – közölte Félix játékos hangon. – Amire mellesleg még nem adtál választ.

***

Vivien tudta, most a behelyezkedésre és a leszállásra kell koncentrálnia. Ráfordult a leszállóirányra, féklapot nyitott, kiengedte a futóművet, és a hangár közelében földet ért. A gép addig gurult a földön, amíg az egyik szárny le nem billent.

A többiek is így tettek, kivéve Félixet, aki alacsonyan áthúzott a reptér felett, és kiengedte a szárnyakban lévő vizet. Két szabályos forduló után, néhány perccel a többiek után szállt le. Vivien a pilótakabinból nézte végig szerelme látványos landolását. Büszkeség töltötte el.

Ezután jóleső ruganyossággal szállt ki az ülésből. A feje zsongott az izgalomtól. Félix megkérte a kezem? Huszonhat évesen eljegyeznek? Hogyan viselkedjek, amikor letérdel elém? Á, nem érdekel az illemkódex, boldog vagyok!

A tágas, füves repülőtéren a motoros gépek már sorban álltak. A hangár betonján többen a vitorlázógépüket mosták, és halkan értékelték az aznapi repülésüket.

A legjobb barátnője, Kriszti rohant felé, és boldogan átölelték egymást. A lány megsúgta neki, hogy rádión keresztül ő is végighallgatta a lánykérést.

– Add ide a telefonod, meg kell örökítenem, ahogy letérdel eléd.

– Mi van a tiéddel?

– Azzal is megörökítem, két kezem van.

Vivien elmosolyodott, és elővette a mobilját a zsebéből.

– Jó, várj, bekapcsolom.

– Gyorsan, Félix közeledik! – sürgette Kriszti.

Amint bekapcsolta, a készülék megrezzent. Értesítések jelentek meg a képernyőn.

– Három nem fogadott hívás. Kinek hiányozhattam ennyire? – motyogta csodálkozva, aztán rábökött egy üzenetre.

Annyi ideje volt még, hogy elolvassa. Mire a végére ért, öröm, idegesség és döbbenet vegyes keveréke lett úrrá rajta.

– Csak nem rossz hír? – kérdezte Kriszti.

– Ellenkezőleg. Megkaptam! Érted? El sem hiszem!

– Mi a fenét kaptál meg, a spanyolnáthát, vagy micsodát?

Nem jutott idő a válaszra, mert Félix megérkezett. A többiek is köréjük gyűltek, Kriszti nyújtotta a kezét a mobilért, de Vivien határozottan a kabátzsebébe tette. Barátnője értetlen arckifejezése láttán aztán odasúgta, hogy majd elmeséli, mi történt, de most meg kell beszélniük valamit kettesben Félixszel. Kriszti bólintott, és odébb vezényelte a társaságot.

Amikor végre kettesben maradtak a repülő szárnya mellett, Vivien megszólalt:

– Félix, kérlek, várj! Valamit…

Késő volt, a férfi fél térdre ereszkedett. Kinyitotta a dobozkát, benne kék gyémántkővel kirakott gyűrű várta a pillanatot, hogy a csodaszép lány ujjára húzzák.

– Cserhalmi Vivien, hozzám jössz feleségül?

Vivien nagyot sóhajtott, a szeme könnyes lett. Ám nem csak a boldogságtól. Leguggolt Félixhez, és vigasztalóan megfogta a kezét.

– Te vagy a legnagyszerűbb pasi az életemben, de most nem lehet. Ez… ez túl bonyolult.

Félix arcáról eltűnt a diadalittas mosoly. Felállt, és csalódottan rákérdezett:

– Mi bonyolult lehet ebben? Összeházasodunk, aztán boldogan élünk. Nem akarok várni, veled akarok élni. Mi a gond? Mi állhat közénk?

– Igazából nem jó az időzítés – vallotta be Vivien. – Most kaptam egy üzenetet a Wizzair főpilótájától. Utasszállító pilóta leszek! Valaki visszamondta a lehetőséget, így a jövő héten kezdhetem a kiképzésem Toulouse-ban.

Félix gyanakodva vonta fel a szemöldökét.

– Biztos, hogy felvesznek? Nem kamu?

– Nem. Átküldték a munkaszerződést is.

– Ettől tartottam – préselte ki magából Félix.

A gép szárnya alá ült, és a homlokát dörzsölve hátradőlt a fűben. A könnyeivel küszködött.

Vivi leült mellé, és hallgatott.

– Ha nem most jön az üzenet, igent mondtál volna? – kérdezte Félix, a kedvese arcát kutatva.

– Nem tudom. Odafent még biztos voltam benne, de… Ne haragudj! Nekem repülnöm kell. Erre a lehetőségre vártam, ezért dolgoztam, erre tettem fel mindent.

– De most is repültél. Nem is rosszul – viccelődött Félix, de ezzel sem oldotta a köztük megült feszültséget.

– Tudod, hogy nem így értettem. Nem véletlenül végeztem el a Nyíregyházi Egyetemet, lettem repülőmérnök és hivatásos pilóta. Ismersz, három napig se bírom ki repülés nélkül. Erről álmodtam, mióta apa nyolcéves koromban kivitt a repülőnapra. Most meg itt állok annak a kapujában, hogy utasszállító gépet vezessek.

Vivien mélyet sóhajtott.

– Egyébként a diákhitelemet is ki kellene fizetnem, és pilótaként jól keresnék.

– Megoldanánk. Jól működik apám dohánygyára.

– Ezt én vállaltam, nekem kell visszafizetnem azt a huszonnyolc milliót.

A nap lemenőben volt a Hármashatár-hegy mögött, és az ég színe percről percre változott. Géza és Árpi éppen betolták a hangárba a gépüket. Viviennek erről jutott eszébe, hogy az ő gépével is foglalkoznia kell. Egy vödörbe vizet engedett, és lemosta a bogarakat a szárnyról. Félix segített neki, majd következett a férfi repülőgépe.

Mikor végeztek, betolták Vivien gépét a hangárba. A többiek már az autójukhoz sétáltak, és búcsúzkodtak.

Vivien elindult, hogy Félix gépét is biztonságba helyezzék, de a férfi megfogta a kezét.

– Akkor hogyan tovább? Mennyi ideig tart a kiképzés Franciaországban?

– Hat hétig.

– Utána budapesti bázist kapsz?

– Biztosan nem. Két vagy három évig valamelyik környező országban kell élnem, Románia, Szerbia, Lettország, Lengyelország… Utána, ha lesz üresedés, kaphatok budapesti bázist. De ha kapitány akarok lenni, megint külső állomásra kell mennem.

Félix fájdalmasan felsóhajtott.

– És nyilván akarsz.

Vivien maga elé bámult. Aprót bólintott, mintha önmagát is ebben a pillanatban győzné meg. Pedig mindig is erre vágyott. Jobban, mint bármire.

– Figyelj! – Félix megfogta mindkét vállát. – Szerintem menjünk haza, rendeljünk egy jó vacsorát, iszogassunk valamit az erkélyen, üljünk be a jakuzziba, és beszéljük át az egészet!

Vivien elhúzódott. Konoknak mutatta magát, de sajgott a szíve.

– Ne tegyük még nehezebbé! Majd Krisztit megkérem, hogy vigyen haza anyáékhoz. A holmimat elhozom a napokban.

– Óriási hibát követsz el.

– Már korábban eldöntöttem, hogy ha lehetőség adódik, ezt teszem.

– Akkor ennyi? Itt a vége a történetünknek? Kicsit sem így képzeltem a mai estét, pláne nem az elkövetkező harminc-negyven évünket – fakadt ki a férfi.

– Ne haragudj rám! Azt teszem, amit a legjobbnak látok, nem azt, ami a legkényelmesebb lenne.

– Értem…vagyis mégsem. Akkor…ég veled, Cserhalmi Vivien!

Félix nem várta meg a lány válaszát, inkább csalódottan megrázta a fejét, és sarkon fordult.


2. BONJOUR

Vivien Toulouse-ba tartó délutáni járata időben felszállt. A szárny mellé kérte az ülőhelyét, amit a készséges check-in pultosok némi tanakodás után meg is adtak. Eddig csak néhányszor utazott utasszállító repülővel, így az út közben minden apró részletet megfigyelt, hiszen ő is ugyanilyen Airbus A320-as gépet fog vezetni: hogyan köszönti az utasokat a kapitány, mit ellenőriznek a légiutas-kísérők a beszálláskor, milyen a biztonsági bemutató. Tanulmányozta a gép hátratolását és a szárnyon lévő kormányfelületek mozgását. Minden életre kelt, amit olyan részletesen megtanult az egyetemen.

Vegyes érzései voltak az elmúlt napokkal kapcsolatban. Hol az előtte álló hatalmas kihívásokra gondolt, hol a Félixszel való szakításukra. Amikor elment a cuccáért, Félix még próbálkozott. Konkrétan megpróbálta elcsábítani őt. Vivien pedig határozottan értésére adta, hogy vége, és ezt a férfi a maga módján el is fogadta.

Ami a jövőt illeti, a vállalat főoktatója az elegáns irodájában barátságosan, de határozottan részletezte, mit vár tőle a cég. Kapitány mondta vissza a tréninget, ezért Vivien egy lengyel másodpilótával kerül egy szimulátorba. Ez azt jelentette, hogy valamennyire a kapitányi teendőket is megtanulják, amikor egyikük a bal ülésben foglal helyet. A főoktató azt is megemlítette, hogy azért rá esett a választásuk, mert tisztában vannak Vivien képességeivel, a sportrepülő múltjával, a jó angol tudásával, ami kompenzálja, hogy minimális repülési idővel rendelkezik. Végül sok sikert kívánt, és jó tanulást a pilótagyárban.

Vivien boldogan írta alá a szerződést három évre, annak tudatában, hogy a képzést követően bármilyen felajánlott bázist el kell fogadnia. Egy hete nem is sejtette, hogy ezen a csodás napon a vágyott jövő felé tart majd egy Airbus A320-assal.

Leszállás után, gurulós bőröndjét maga mögött húzva, a reptér mellett található Airbus Campusba vette az irányt. A zöldellő park gondozott járdáin jólesett a séta. A többszintes narancssárga-szürke üvegfalú épületet képről már ismerte, tudta, hogy itt lesz a szállása. A köríves recepciós pult mögül egy középkorú, erős francia akcentussal beszélő hölgy köszöntötte, majd átadta neki a kulcsot. A bilétán a 370-es szám állt.

Jó kis szám. Pont, mint az elveszett maláj gép járatszáma – gondolta Vivien. Lifttel felment a negyedik emeletre, és izgatottan kinyitotta a szobaajtót.

Ez lesz az otthonom öt hétig. A berendezésre az egyszerűség volt jellemző: franciaágy, íróasztal, kényelmesnek tűnő fotel és tusolós fürdőszoba. Az íróasztalon angol nyelvű ismertetőt talált a kampuszról. Emellett étkezési kuponok, a képzés menetrendje, wifi-kód, és egy levél várta, melyben közölték vele, hogy másnap reggel nyolckor a szállás halljában találkozik a csoportjával és a vezetővel. A tájékoztatót már az erkélyen olvasta, ahonnan rálátott a kis regionális repülőtérre, és megcsodálhatta a környező dombokat.

Farkaséhes volt, de egy rövid bejelentkezésre felhívta a szüleit, körbemutatta a szállást és az erkélyről a kilátást.

– Félix meglátogatott minket, nagyon össze volt törve – váltott témát Tibor, az apukája.

Vivien arcáról eltűnt a mosoly, bement a szobába, és leült az ágy szélére.

– Majdcsak túl lesz rajta. Ahogyan én is. Őszinte voltam vele, már az elejétől kezdve – zárta le a dolgot, majd beszámolt nekik az előtte álló feladatokról.

A szülei mindenben lelkesen támogatták.

A hívás után csinos ruhába öltözött, ugyanis várta a pazar svédasztalos vacsora.

***

Vivien rövid ujjú fehér blúzban, fekete nadrágban és magas sarkú cipőben lépett be a kantinba. Kellemes, lágy zene szólt. A tágas terem elegáns asztalainál elszórtan ültek vendégek, többségében fiatalok, és ezerféle nyelven beszélgettek.

A kis pult mögött álló francia pincér ékes angolsággal megkérdezte a szobaszámát, megkereste a nyomtatott listán a nevét, majd megpróbálkozott a kiejtésével – ami viccesre sikerült.

– Miss C… Cz… Szerhalmi! Üdvözöljük!

Vivien bátorítóan bólintott.

– Tudom, nem könnyű név. Köszönöm! Először vagyok itt, elmondaná, hogy működik a rendszer?

– Csak foglaljon helyet, ahol szeretne, a kínáló asztaloknál talál tányért, bármit választhat, kérhet frissen sütött ételt is a szakácsoktól – magyarázta a felszolgáló.

Vivien megköszönte, majd odament a pulthoz, tányérjára többféle salátát, tésztát szedett, és a szakácsnő unszolására kért a frissen sütött marhahúsból is. Amíg a hölgy készségesen vágta a hússzeleteket, egy férfi Vivien mellé lépett, és megszólította.

– Különleges az akcentusa. Nem hallottam még effélét. Honnan jött?

– Eddig nem tudtam, hogy különleges akcentusom van, egyébként magyar vagyok – felelte Vivien, és elnevette magát.

– Akkor te vagy Vivien. Aki profi vitorlázórepülő, és repülőmérnök.

– Nem vagyok profi, csak most végeztem. De honnan tudod, ki vagyok?

– Azt hiszem, ideje bemutatkoznom. Pablo vagyok. Én tanítom az Airbus típust, vagyis én leszek a szimulátoroktatód. – Kezet fogtak. – Van társaságod?

– Itt éppen nincs.

– Akkor vacsorázzunk együtt!

– Remek ötlet, köszönöm! – mondta Vivien, és barátságos mosolyt villantott.

Átvették a húsokat, italt töltöttek maguknak. Ahogy az asztalhoz sétáltak, Vivien megfigyelte a napbarnított, negyvenes, mediterrán típusú férfit. Pablo könnyed kék inget és bézs nadrágot viselt, a sportosan elegáns cipője fölött kilátszott a bokája.

– Azt hallottam, nem túl sok időt adott a cég a gondolkodásra – kezdte a társalgást, és ivott néhány kortyot.

– Igazából semmit – felelte Vivien a fejét rázva. – Egyik napról a másikra kellett döntenem. De ezt akartam, erre vártam, úgyhogy nem sokat gondolkodtam. Te is A320-ast repülsz?

– Nem, én csak oktatom ezt a típust.

– De azért aktívan repülsz, gondolom.

– Igen, kicsit nagyobbal.

– Melyikkel?

– Tippeld meg!

– Fogalmam sincs.

– Más tipp?

Vivien jót kuncogott a rejtvényen.

– Mondjuk… 330, 340, 350. Bármi lehet. – Vivien töprengve rágta a következő falatot. – Ezen kívül csak a döbbenetesen nagy A380 létezik. Csak nem azon vagy kapitány?

– De.

– Az nem kicsit nagyobb, hanem a legnagyobb!

– Igen, de ez nem érdem, csak állapot – válaszolta Pablo, és látva Vivien kikerekedett kék szemét, felnevetett. – Nem kell ettől hasra esned. Ugyanolyan vezetni egy ilyen nagy dögöt, mint egy kisebbet, csak sokkal kényelmesebb. Most az oktatást gyakorlom, ezért vállaltam el a csoportot.

– Melyik cégnél dolgozol?

– Az Air France-nál, tíz éve. Előtte a Vuelingnél, otthon, barcelonai bázison.

– És ott lakik a családod, vagy itt, veled?

– Ez ennél bonyolultabb. Rengeteg barátom van – felelte határozottan Pablo, és Vivien értette, hogy nem akar erről a témáról beszélni. – Nos, szereted a halakat?

– Tisztázzuk a kérdést! Nézegetni vagy megenni?

– Utóbbi. Ha igen, gyere, megmutatom a kedvencemet. A mártása egyenesen kitűnő.

Vivien vidáman követte leendő oktatóját a finom falatokért. A vacsora végeztével Pablo biztatón rákacsintott.

– Jól pihend ki magad! Holnap kezdődik a játék. Ha kérdésed van, nyugodtan keress!

***

Vivien hamar megértette, miért hívják az Airbus Campust pilótagyárnak.

Reggel nyolckor a diákok egy modern oktatóteremben, U alakú asztalnál ültek. A csoportot alkotó fiatalok a világ számos pontjáról érkeztek, de Magyarországról egyedül Vivien. Különösen szimpatikusnak találta a két maláj fiút, az amerikai srácokat és a másik lányt, aki Kenyából jött. Jót mosolygott azon, mennyire különbözik a külsejük: míg ő magas, szőke hajú, tanulótársa alacsony, kreol bőrű, göndör haja rövidre nyírt.

A csoportvezető, a negyvenes Marie korábban Transavia utaskísérőként dolgozott. Őt kellett keresniük az ügyes-bajos dolgaikkal. A nap elején tőle kapták meg a temérdek könyvet, a belépőiket, a kiképzési dossziéjukat, valamint az egyenruhát. Délelőtt mindannyian fel is vették, és innentől az elméleti és gyakorlati képzésükön ezt kellett viselniük. Vivien rájött, hogy soha nem hordott sem nyakkendőt, sem egyenruhát. Ünnepélyes pillanatként élte meg, amikor felvehette a nadrágot, a váll-lapos blúzt, mellén a kis arany színű szárnyacskával. Jól érezte magát benne.

Fárasztó tanfolyamok következtek: először megismerték az Airbus-filozófiát, a gyár történetét, a munkavédelmi, biztonsági, tűzvédelmi előírásokat és a géptípusokat. Körbevezették őket a kiképzési épületekben, megmutatták a gyakorló és az igazi szimulátorokat. A hét öt napján reggeltől estig gyakorolni fognak.

Hiába fáradt el a nap végére, Vivien minden vacsora előtt felhúzta a futócipőjét, és kocogott néhány kilométert. Nem tudta volna elképzelni a napját mozgás nélkül. Mivel korábban triatlonozott, hozzászokott a teste ahhoz, hogy kimozogja a szellemi fáradtságot. A többiek csodálták a kitartását és a sporthoz való hozzáállását.

Az viszont zavarta, hogy nem ért mindent, ami a képzésen elhangzott. Az indiai oktatójuk például furcsa akcentussal használta az angolt. Ezért azt találta ki, hogy a tananyag lejegyzetelésén kívül azokat a kifejezéseket is leírja, amiket korábban nem hallott, és este az interneten kikeresi a jelentésüket, hogy megértse, pontosan miről volt szó. A technikai információkkal szerencsére nem volt gondja, mert az aerodinamika és a meteorológia területén az egyetemi képzése részletesebb volt, mint a többieké.

Vivient elvarázsolta a profizmus, amivel a pilótagyárat üzemeltették. A CRM képzés, ahol a hatékony fedélzeti együttműködésről tanultak játékos formában, különösen tetszett neki. Négy csoportba rendeződtek, és ugyanazt a megoldandó szituációt kapták: az Atlanti-óceán közepén utasrosszullét miatt ki kellett választaniuk, melyik kitérő-repülőtérre induljanak el. Mindegyikkel volt probléma: időjárási vagy üzemeltetési nehézség. A csoporttagok hangosan érveltek amellett, hogy Izlandon szálljanak-e le, vagy inkább az egyik kanadai reptéren, esetleg az azori-szigeteki légi kikötőben, vagy forduljanak vissza Európa felé. A feladat alatt halk zenét játszottak le az oktatók. Az idő leteltével a csoportok ismertették, mire jutottak, vagyis hogy a lehetséges variációkból melyiket tartották a leginkább célravezetőnek. A versenyt mégsem az a csoport nyerte, amelyik a legjobban érvelt. A rangidős, brit oktató ugyanis a következő kérdést tette fel:

– Tudja valaki, milyen zene szólt, mialatt a feladaton gondolkodtak?

Senki nem tudta. Egy lány nevetve megkérdezte, hogy egyáltalán hallatszódott-e zene.

– Nos – folytatta a férfi. – Soha ne felejtsék el, hogy amikor a pilótafülkében éppen a legfontosabb teendőikkel foglalkoznak, akkor sem veszíthetik el kapcsolatukat a külvilággal!


3. PILÓTAGYÁR

Néhány hét után elkezdődött a típusoktatás. Vivienék megtanulták az Airbus 320-as repülőgép technikai rendszereinek működését. Úgynevezett mock-upban gyakorolták az eljárásokat: hogyan készítsék fel a gépet az útra, hogyan programozzák be a fedélzeti számítógépet, milyen a robotpilóta helyes használata, miként zajlik a hajtóműindítás, kigurulás, felszállás, süllyedés és leszállás folyamata. Amikor ezt készségszinten elsajátították, a vészhelyzetek következtek: mit tegyenek, ha leáll vagy kigyullad egy motor, ha kihermetizálódik, vagy veszélyes manőverbe kerül a gép.

Vivien a nála fiatalabb, szemüveges, lengyel Lukasszal jó párost alkotott. Mindketten szorgalmasak voltak, és együtt gyorsan teljesítették a feladatokat. Viviennek Harry Potter jutott eszébe Lukasról, így is hívta őt. Cserébe Lukas elnevezte Vivient Elsának, mert hasonlított a Frozen című Disney-rajzfilm főhősére. Ez többeknek tetszett a csoportban, ezért ők is így szólították.

Elsa, vagyis Vivien várta a szimulátoros napot. Dunakeszin a közforgalmi pilóta barátai mesélték neki, hogy az első szimulátor-képzés érdekes élmény, mert olyan dolgokat tud meg magáról az ember, amit korábban nem sejtett: például hogyan viselkedik és teljesít vészhelyzetben, valójában milyenek az idegei, és mennyire pánikol, ha túl sok feladat szakad a nyakába.

Persze Pablo miatt is várta a képzést. Tetszett neki a férfi határozottsága, ahogyan megszólította a kantinban, és leste őt a nagy barna szemével. A mosolya, a bársonyos mély hangja és a humora. Biztosan szép spanyol felesége és két-három gyereke van, csak nem akarta elmondani.

Vivien néhány naponta felhívta Krisztit. A szimulátorgyakorlat előtti este kiült az erkélyre, és miközben egy teát kortyolgatott, beszélgettek.

– Irigyellek, remélem, tudod – cukkolta a barátnője.

– Tényleg? Iszonyú mennyiséget kell megtanulnunk, és folyamatosan jönnek a vizsgák.

– Jó, de azt ne mondd, hogy nem rajonganak körbe a srácok!

– Kriszti, ezt már megbeszéltük – jelentette ki Vivien szigorúan.

– Tudom, hogy pár hete szakítottatok Félixszel, és még nem állsz készen egy kapcsolatra, de nyugodtan flörtölhetsz, szerintem jót tenne. A legjobb helyen vagy a búfelejtéshez. Tudod, hogy aggódom érted.

Vivien magabiztosan legyintett.

– Nem kell aggódni, jól vagyok. Van több srác is, akivel szoktam beszélgetni, együtt ebédelni, kávézni, de ennyi. Itt mindenki el van foglalva a tanulással.

– És a spanyol oktató, akivel első nap vacsoráztál? Vele nem futottál össze azóta? Ő szimpatikus volt, ha jól emlékszem.

– Szimpatikus, igen, és jó pasi, de tutira házas, szóval flörtalanynak felejtős. – Vivien átvette a másik kezébe a telefont. – Amúgy Félix pár napja írogatott, de megkértem, hogy ne tegye. Rosszul érzem magam, amiért elbántam vele, de sosem ígértem neki semmit. Még odaköltözni is csak félig-meddig költöztem. Tudta, mi az álmom. Mindegy is. Próbálom elfelejteni.

– Segítsek? Van egy marha jó sztorim.

– Csupa fül vagyok!

Vivien szeretett beszélgetni a barátnőjével, és többször is hangsúlyozta, hogy ha esetleg hónapokig nem találkoznak, akkor is ott folytatják a csevegést, ahol azt korábban abbahagyták.

***

Eljött az első valódi megmérettetésük, amikor a mozgó és a teljesen élethű szimulátorban gyakorolhattak. Vivien és Lukas becsülettel felkészültek, de azért izgultak. Pablo a szimulátor melletti szűk eligazítóhelyiségben ült az asztalnál, a számítógép előtt, négycsíkos egyenruhájában. Vivien pulzusa kissé megemelkedett. A fali poszterek a típus műszereit ábrázolták, az oktató mögött pedig egy tábla lógott, rajta egy gyakorló iskolakör precíz rajza, a felszállás és a leszállás pontos paramétereivel.

A férfi felállt, barátságosan kezet nyújtva bemutatkozott.

– Pablo Hevia Trepat.

Viviennek sokkal hivatalosabbnak hatott a kiállása, mint pár hete a kantinban. Szigorúbbnak, határozottabbnak látta. Így még jobban tetszett neki.

Lukasszal helyet foglaltak az asztal túloldalán, és átnyújtották a személyes kiképzési dossziéjukat Pablónak. Feszült percek következtek, amíg a férfi alaposan átnézte az anyagot. Kínos is lehetett volna a csönd, de Vivien kihasználta az időt, és alaposan megfigyelte a táblára rajzolt feladatot és annak paramétereit.

– Nos – törte meg aztán a csendet –, az akták is elárultak egyet s mást rólatok, de azért mutatkozzunk be egymásnak informálisabban is! Kezdem én. Negyvenegy éves vagyok, tizenkétezer repült órám van, aktívan az A380-as típuson dolgozom kapitányként, de oktatóhiány miatt néhány hónapig tanítok, amit nem bánok. Itt élek Toulouse-ban, elvált vagyok, két iskolás gyerekem van, akiket imádok.

Vivien fejében még visszhangzott az elvált szó örömteli dallama, amikor beleütközött Pablo várakozó tekintetébe. Ő következett. Összeszedte magát, és határozottan bemutatkozott.

– Huszonhat éves vagyok, közel háromszáz órám van motoros géppel, vitorlázóval százötven. Egyedülállóként élek Budapesten.

– Nekem is háromszáz órám van, nem vagyok házas, és Varsóból jöttem – foglalta össze Lukas, mire Vivien megbökte a könyökével, hogy jelezze, kifelejtett valamit. – Ja, és huszonnyolc éves vagyok.

Pablo átvette a szót.

– Köszönöm. A legfontosabb, hogy lazítsatok. Bár kérdéseket teszek fel, hogy teszteljem a tudásotokat, ez most nem vizsga, hanem ismerkedés a szimulátorral, a típussal, egyszóval gyakorlás. Bonyolítja a helyzetet, hogy mindketten elsőtisztek lesztek, így valamennyire meg kell ismernetek a kapitányi teendőket is, amikor éppen a bal oldali ülésben ültök. Talán néhány év múlva hasznát veszitek ennek is.

Vivien vágyódva elmosolyodott; érezte, hogy ez iszonyú távoli dolog számára. Megnézték a kötelező biztonsági videót a nagy méretű asztali monitoron, aztán átbeszélték a járat-előkészítés menetét, az ellenőrző listák használatát és egy iskolakör, vagyis a téglalap alakú gyakorlókör bonyolultnak tűnő folyamatát.

Kis szünet után az épületük második emeletét és a szimulátort összekötő hídon át léptek be a pilótafülkébe, ami élethű mása volt egy igazi repülőgépnek. Mindössze a két pilótaülés mögötti oktatói állomás monitorai és kezelőszervei tudatták a növendékekkel, hogy nem egy valóságos repülőgép pilótafülkéjében állnak. Pablo körbevezette őket odabent, megmutatta, mit kell tenniük, ha tűz ütne ki, hogyan engedjék le a mozgó szimulátorba vezető hidat, ha ő esetleg cselekvőképtelenné válna.

– Eldöntöttétek, ki hol ül először? – kérdezte végül.

Vivien és Lukas gyors kő-papír-ollóval határozták meg, ki kezdi a jobb oldalon a ténykedést, és ki segíti társát a bal oldali kapitányi ülésből. Vivien lett első körben a másodpilóta. Pablo rendkívül viccesnek tartotta ezt a sorsolást, és hangosan felnevetett.

Vivien beprogramozta a fedélzeti számítógépet egy London Heathrow-n történő felszállásra. Leellenőrzött minden műszert, és kérte az indításhoz szükséges ellenőrző listákat. Amikor készen álltak, lassan és szisztematikusan beindították a hajtóműveket, hátratolást kértek, és jót mosolyogtak azon, hogy a szimulátor annyira élethű, hogy még a technikust is látták elsétálni a folyamat végén. A gurulási engedélyt megkapva Vivien kiengedte a parkféket, és megkezdték a kigurulást a kifutópálya irányába.

